Lars Kramer Mikkelsen (S), 2004-06-01:
Jeg troede faktisk, min kollega havde en kort bemærkning mere.
Ved førstebehandlingen af forslaget stillede jeg på Socialdemokraternes vegne dette spørgsmål: Hvorfor?
Dengang blev ministeren vred, men i dag vil jeg gøre et forsøg igen - ikke på at gøre ministeren vred, men på at få besvaret spørgsmålet: Hvorfor? Det kan undre, at forslaget er fremsat, når man ser de mange forringelser, der ligger i forslaget, og som er påpeget i mange af de høringssvar, som er kommet ind.
Der er blevet stillet mange spørgsmål under behandlingen, det er os, der har stillet dem, og når man læser svarene, får man det indtryk, at der virkelig er grund til endnu en gang at stille spørgsmålet: Hvorfor?
Lovforslaget rammer samfundets svageste grupper hårdest.
De Samvirkende Invalideorganisationer siger f.eks. om forslaget, at det vil føre til forringelser for deres brugere, og det mener vi i Socialdemokratiet er rigtigt.
Ældreboligrådet siger det samme: De ældre, som ikke har noget økonomisk overskud, vil blive ramt hårdest, og det mener vi i Socialdemokratiet også er rigtigt.
Forslaget vil føre til utryghed, det vil blive realiteten for lejerne i de boligorganisationer, hvor det bliver brugt.
Forslaget vil kun gavne ét sted, og det er i statskassen, mens kommuner og boligorganisationer kun kan imødese økonomiske og praktiske problemer.
Det er bemærkelsesværdigt, at for hver tre boliger, som bliver solgt, kan der kun bygges én, så det med, at der kommer flere almene boliger ud af det, er jo det rene vrøvl.
Der er så mange løse ender i det forslaget, at man næsten tror, det er løgn.
Det har taget 2 år, før lovforslaget kom frem til debat i Folketingssalen, men alligevel er der så mange løse ender i det, at man tror, det er løgn.
Ghettoiseringsindsatsen blev omtalt af Venstres ordfører, som også nærmest kaldte forslaget et værktøj i kampen mod ghettoisering.
Vi må fra Socialdemokratiets side sige, at vi klart kan se, at det vil føre til færre almene boliger og dermed også til en situation, hvor vi vil se en kraftigere koncentration af sociale problemer i de områder, hvor der bliver solgt ud af boliger.
Regeringen løser intet, men skaber tværtimod masser af problemer med forslaget, som klart er et ideologisk korstog mod de almene boliger.
Det samme er prøvet i England, og efter 10 år så man et stort forfald i de bebyggelser, hvor folk havde haft mulighed for at købe deres bolig.
Efter 10 år så man, at folk ikke havde råd til at vedligeholde deres huse, og at ejendomme og huse blev forladt i nattens mulm og mørke, så man i nogle byer ser endeløse rækker af tomme og forladte huse i dag.
Regeringen har i forbindelse med lovforslaget - det vil vi også godt sige - udvist en absolut, en total mangel på forståelse for ordet dialog og for at lytte til de mennesker, som bliver berørt af lovforslaget.
Det er selvfølgelig heller ikke nødvendigt, når der er et parti som Dansk Folkeparti, der i alle sager holder hånden under regeringen og stemmer ja.
Uanset om man synes, det er fornuftigt eller ej, stemmer man ja.
I virkeligheden er det sådan, at man må sige, at regeringen har vist en helt enestående form for arrogance
over for ordet dialog med de berørte parter på boligmarkedet
Der har ikke været etableret nogen form for seriøs dialog på området, men Socialdemokraterne synes, det er forkert at gennemføre en så ideologisk mærkesag, uden at man på nogen måde indgår i en dialog.
Forslaget vedtages med det snævrest mulige flertal her i Folketingssalen, kun med Dansk Folkepartis stemmer, og det er vi selvfølgelig ikke glade for.
Om lidt vil ministeren sige, som også Venstres ordfører har været inde på: Det, vi vil, er bare at give folk valgfrihed.
At priserne stiger, giver selvfølgelig også det problem, at boligmarkedet bliver yderligere presset, og at det igen bliver sådan, at folk kommer til at se langt efter muligheden for at købe deres bolig andre steder. Ingen af de problemer, som regeringen siger den vil løse med dette forslag, mener vi bliver løst.
Man kan sige, at det eneste, forslaget er, er startskuddet til det ideologisk betingede forsøg på at bekæmpe tankegangen bag de almene boliger, og hvis det er ideologi, regeringen ønsker at gennemføre, mens den sidder med magten, er det rigtigt, at nu har den taget hul på det sammen med Dansk Folkeparti, men det løser bare ikke nogen problemer. Senere i dag skal vi diskutere et forslag på dagsordenen om at indføre kommunal anvisningsret til boliger i den private udlejningsmasse.
Man må i virkeligheden sige, at hvis det er boligsociale problemer, man vil løse, er muligheden der senere i dag, og så det er bare med at slå til, for forslaget ligger faktisk klar.
Man vil gerne med sin retorik forsøge at sige, at det er det, man gør med forslaget her, men det gør man altså ikke.